મિડિયાના રિપોર્ટ્સ અનુસાર સિવિક બૉડીએ બિલ્ડર અને ડેવલપરો પર ભારે પ્રતિક્રિયા દર્શાવતાં કહ્યું હતું કે ગેરકાયદે રીતે રિયલ એસ્ટેટના ભાવ વધારવાનો તમને કોઈ હક નથી. આટલાં વર્ષોથી કૉર્પોરેશન તરફથી તેમને આ બધી વસ્તુ ફ્રી ઍમેનિટીઝ તરીકે મળતી હતી એ છતાં તેઓ ફ્લાવરબેડ અને બાલ્કની માટેની કિંમત ખરીદનાર પાસેથી વસૂલ કરતા હતા. ડેવલપમેન્ટ કન્ટ્રોલ રૂલ્સમાં બદલાવનો પ્રસ્તાવ મૂકતાં સુધરાઈના કમિશનર સુબોધકુમાર કહે છે, ‘અમને જાણ થઈ છે કે બાલ્કની અને ફ્લાવરબેડની જગ્યા ગ્રાહકો પોતાના લિવિંગ એરિયામાં બદલી નાખે છે એટલે આ વસ્તુ કાયદાનું ઉલ્લંઘન કરે છે. ગ્રાહક તો પહેલેથી આ વિસ્તારના પૈસા આપી જ દેતો હોય છે, પણ બિલ્ડરને આ બધી વસ્તુ મફતમાં મળતી હોય છે. લોકો મફત એફએસઆઇનો ગેરલાભ ઉઠાવે છે. હવે એફએસઆઇ પર પ્રીમિયમ ભરીને બિલ્ડર ફ્લાવરબેડ, બાલ્કની જેવી બીજી સગવડો વેચી શકશે.’